Etne

Etne er en kommune i Vestland fylke og grenser til kommunene Kvinnherad, Ullensvang, Sauda, Suldal og Vindafjord; de tre sistnevnte i Rogaland. De to største tettstedene er henholdsvis Etnesjøen med 1 081 innbyggere og Skånevik med 600 innbyggere per 1. januar 2011. Etne ligger i landskapet Haugalandet og var del av Hordaland fylke inntil 2020 da sammenslåingen resulterte i Vestland fylke.

Nabokommunene Ølen og Vindafjord slo seg sammen til Vindafjord kommune fra 1. januar 2006. Etne ble invitert til å være med i sammenslutningen, men kommunen står fortsatt utenfor sammenslåingen. Hovedårsaken til at Etne ikke vil være med i den nye storkommunen er frykt for å miste sentrumsfunksjoner til nabobygda.
Kommunen ligger i et område med vekst og står sterkt sammen med Ølen som en kommende industriregion.


== Geografi ==
Etne har et variert landskap, men med mange typiske trekk for Vestlandet. Fra kommunesenteret Etnesjøen strekker landskapet seg som en skjærgård ut Etnefjorden sør til Ølensfjorden og nord til Skåneviksfjorden. I nordøst skjærer Åkrafjorden gjennom et karrig og sterkt erodert fjellandskap mot Folgefonna, hvor man finner kommunens høyeste punkt, 1638 moh.Gjennom Litledalen og Stordalen går landskapet, som for det meste er dyrket eller ryddet mark, over til store fjellkjeder med bratte skråninger og høye topper. Det ligger mange innsjøer og elver i kommunens østre deler. Halvøya mellom Skånevik og Etnesjøen ligger i lavlandet og preges av lyng og bjørkeskog. Landskapet går i høyden enkelte steder med Håfjellet (937 moh.) som høyeste punkt.
Naturen er mange steder unik og verneverdig, som i de tre naturreservatene Brattholmen, Skåno og Langebudalen samt landskaspvernsområdet Sævareidberget. Tre vassdrag, deriblant Vaulavassdraget med turistattraksjonen Langfoss, er vernet mot vannkraftutbygging. 14. mai 2005 ble noen av de nordlige delene av Etne lagt inn under Folgefonna nasjonalpark. Lundal og Mosdal ble fredet helt ned til Åkrafjorden, ved Mosnes. Det er den eneste delen av nasjonalparken som strekker seg til havet.


== Samfunn ==


=== Befolkning ===
Noe under halvparten av befolkningen i kommunen er konsentrert til tettstedene Etnesjøen og Skånevik mens den resterende bosettingen er spredt innover mot Litledalen og Stordalen og til grendene Håland, Kyrping, Frette og Fjæra. Mesteparten av befolkningen er bosatt på sør- og østsiden av Åkrafjorden som skjærer gjennom kommunen. De fleste sentrumsfunksjonene ligger i dag i Ølen i nabokommunen Vindafjord.


=== Politikk ===
Ved kommunevalget i 2019 var det 3148 stemmeberettigede i kommunen. Avgitte stemmer var 2208, d.v.s. 70,0 prosent. Kommunestyret har nå 17 representanter (ned fra 21 forrige periode). I perioden 2019–2023 er seks partier representert:

Senterpartiet - 7 mandater (38,5 prosent)
Fremskrittspartiet - 4 mandater (23,5 prosent)
Kristelig folkeparti - 2 mandater (10,0 prosent)
Arbeiderpartiet - 2 mandater (13,7 prosent)
Høyre - 1 mandater (7,6 prosent)
Venstre - 1 mandat (5,0 prosent)Kilde: Valget 2019 - NRK.
Mette Heidi Ekreim (SP) er ordfører, og Kenneth Lyng Karlsen (FrP) varaordfører.
Kilde: Radio Haugaland


=== Religion ===
Kyrkja i Etne og Skånevik ligger under Etne sokn i Sunnhordland prosti.
Liste over kirker i Etne kommune


== Samferdsel ==
I Etne ligger Eintveitbrua, som er spesiell fordi det aldri ble bygd tilførselsveier til den. Brua har derfor stått bortgjemt og uten trafikk siden den sto ferdig i 1962.


== Næringsliv ==


== Historie ==
Historisk har det gått mange skred i Etne, særlig i Åkrafjorden. Et av disse var i Markhus i 1928 og tok med seg flere hus.


== Kultur ==


== Tusenårssted ==
Kommunens tusenårssted er gården og kirkestedet på Stødle. Kommunen har valgt mottoet «Stødle – heilagstad og hovdingsete» for sitt valg.
På Etne kulturhus har kommunen etablert et tusenårssenter, og det er bare ett av delmålene i prosjektet «Tusenårsstaden på Stødleterrassen». Dette senteret er et formidlingssenter som kommunen ønsker skal bli en bærebjelke i kulturhuset for å gi det økt regionale aktiviteter og potensielt økt turisme.
Kommunen har hatt lokale arbeidsgrupper som de siste årene har utarbeidet et formidlingsprosjekt knyttet til historien på Stødle og Etnebygda ellers. Basert på dette grunnarbeidet ble det laget et forprosjekt for tusenårsstedet ved AsplanViak i 2003.


== Kjente personer ==
Erling Skakke (1115–1179), norsk stormann
Magnus Erlingsson (1156–1184), konge av Norge
Karoline Bjørnson (1835–1934), skuespiller og ektefellen til dikteren Bjørnstjerne Bjørnson
Knut Markhus (1878–1963), skolemann, politikker (V), leder av Noregs Mållag
Ingvar Moe (1936–1993), forfatter og lyriker
Hans Olav Tungesvik (1936–2017), psykiater og politiker (KrF), stortingsrepresentant 1977–1985
Gunnar Berge (f. 1940), stortingsrepresentant (Ap), finansminister, kommunalminister, formann i Den Norske Nobelkomite, direktør i Oljedirektoratet
Arne Mæland (f. 1950), billedhogger og maler
Solveig Horne (f. 1969), stortingsrepresentant (FrP) 2005-2021, statsråd 2013-2018
Jan Terje Rafdal (f. 1974), billedkunstner
Chris André Jespersen (f. 1983), langrennsløper


== Referanser ==


== Eksterne lenker ==
(nn) Offisielt nettsted 
(en) Etne – kategori av bilder, video eller lyd på Commons 
(no) Etne i Store norske leksikon
(no) Turforslag til Etne- og Saudafjellene på DNT og NRKs nettsted ut.no
(no) Kultur i Etne på kart